b'\n_START_ARTICLE_\nPapalina\n_START_SECTION_\nOpis\n_START_PARAGRAPH_\nPapalina po svoji obliki zelo spominja na sardelo, saj ima podolgovato, bo\xc4\x8dno rahko stisnjeno telo, ki je po zgornji strani bledo modrikasto-zelenkaste barve. Boki so srebrni, trebuh pa srebrne do bele barve. Za razliko od sardele papalina na bokih nima temne pege, njeno telo pa ni pokrito z luskami. Zraste lahko do 16\xc2\xa0cm, dose\xc5\xbee pa povpre\xc4\x8dno 10, v izjmenih primerih tudi do 20 dag._NEWLINE_Ta vrsta sardel zimo pre\xc5\xbeivi v plitvej\xc5\xa1em morju, bli\xc5\xbeje obali, poleti pa se umakne na odprto morje ter v ve\xc4\x8dje globine. Najpogosteje se zadr\xc5\xbeuje v morskih plasteh med 30 in 70 metri globine, lahko pa se zadr\xc5\xbeuje vse do 150 metrov globoko. \xc5\xbdivi v jatah, ki pa so mnogo manj\xc5\xa1e od jat sardel. Prehranjuje se s planktonom._NEWLINE_Papaline se drstijo pozimi in spomladi. V Jadranu se drstijo od novembra do aprila.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nPapalina je raz\xc5\xa1irjena od severovzhodnega Atlantika pa vse do ju\xc5\xbenih obal Maroka. Najdemo jo tudi v Severnemin Balti\xc5\xa1kem morju. Tudi v Sredozemlju z Jadranom je pogosta vrsta, najti pa jo je mogo\xc4\x8de tudi v \xc4\x8crnem morju._NEWLINE_V Jadranu se zadr\xc5\xbeuje tam, kjer je slanost morja ni\xc5\xbeja, zaradi \xc4\x8desar je pogosta v bli\xc5\xbeini re\xc4\x8dnih izlivov. Bolj pogosta je v severnem Jadranu._NEWLINE_Papalina je riba z ne\xc5\xbenim in okusnim mesom, zaradi \xc4\x8desar je priljubljena riba, \xc4\x8deprav gospodarsko ne predstavlja posebej pomembne vrste. Pogosto jo ribi\xc4\x8di uporabljajo kot vabo za lov na ve\xc4\x8dje plenilske vrste kot so tuni, lokarde, palamide, sku\xc5\xa1e in ostale ve\xc4\x8dje vrste.'